מסכת בבא בתרא דף צא עמוד א

היה ר"ש בן יוחאי אומר: אלימלך, מחלון וכליון, גדולי הדור היו ופרנסי הדור היו, ומפני מה נענשו? מפני שיצאו מארץ לחוצה לארץ, שנאמר: ותהם כל העיר עליהן ותאמרנה הזאת נעמי. מאי הזאת נעמי? א"ר יצחק, אמרו: חזיתם, נעמי שיצאת מארץ לחו"ל מה עלתה לה? וא"ר יצחק: אותו היום שבאת רות המואביה לארץ ישראל, מתה אשתו של בעז. והיינו דאמרי אינשי: עד דלא שכיב שיכבא - קיימא מנו בייתיה. אמר רבה בר רב הונא אמר רב: אבצן זה בעז. מאי קמ"ל? כי אידך דרבה בר רב הונא, דאמר רבה בר רב הונא אמר רב: מאה ועשרים משתאות עשה בעז לבניו, שנאמר: ויהי לו שלשים בנים ושלשים בנות שלח החוצה ושלשים בנות הביא לבניו מן החוץ וישפט את ישראל שבע שנים, ובכל אחת ואחת עשה שני משתאות, אחד בבית אביו ואחד בבית חמיו, ובכולן לא זימן את מנוח, אמר: כודנא עקרה במאי פרעא לי. תאנא: וכולן מתו בחייו. והיינו דאמרי אינשי: **בחייך** דילדת שיתין, שיתין למה ליך? איכפל ואוליד חד[[1]](#footnote-1) דמשיתין זריז. אמר רב חנן בר רבא אמר רב: אלימלך ושלמון ופלוני אלמוני ואבי נעמי, כולן בני נחשון בן עמינדב הן. מאי קמ"ל? שאפי' מי שיש לו זכות אבות, אינה עומדת לו בשעה שיוצא מארץ לחוצה לארץ...

דף צא עמוד ב

אמר רב חייא בר אבין א"ר יהושע בן קרחה: חס ושלום, שאפי' מצאו סובין לא יצאו, ואלא מפני מה נענשו? שהיה להן לבקש רחמים על דורם ולא בקשו, שנאמר: בזעקך יצילוך קבוציך...

כתיב: מחלון וכליון, וכתיב: יואש ושרף! רב ושמואל, חד אמר: מחלון וכליון שמן, ולמה נקרא שמן יואש ושרף? יואש - שנתיאשו מן הגאולה, שרף - שנתחייבו שריפה למקום; וחד אמר: יואש ושרף שמן, ולמה נקרא שמן מחלון וכליון? מחלון - שעשו גופן חולין, וכליון - שנתחייבו כליה למקום. תניא כמאן דאמר: מחלון וכליון שמן; דתניא, מאי דכתיב: ויוקים ואנשי כוזיבא ויואש ושרף אשר בעלו למואב וישבי לחם והדברים עתיקים?.. יואש ושרף - אלו מחלון וכליון, ולמה נקרא שמן יואש ושרף? יואש - שנתיאשו מן הגאולה, שרף - שנתחייבו שריפה למקום; אשר בעלו למואב - שנשאו נשים מואביות; וישבי לחם - זו רות המואביה ששבה ונדבקה בבית לחם יהודה; והדברים עתיקים - דברים הללו עתיק יומיא אמרן, [דכתיב: מצאתי דוד עבדי, וכתיב: שתי בנותיך הנמצאות].. ישבו שם - זו רות המואביה שראתה במלכות שלמה בן בנו של בן בנה, שנאמר: וישם כסא לאם המלך, וא"ר אלעזר: לאמה של מלכות.

בעז ורות

1. **חטאם של מחלון וכליון**

שלוש האשמות ניתן לתלות באחים. הראשונה היא יציאה מהארץ, חטא המשותף למשפחה כולה. אף מן האמירה 'הזאת נעמי', ניתן ללמוד בקורת נוקבת: "ר"ל ה' **ה**זאת במקום ח' כמו חזאת חזיתם. נעמי שע"י שהיתה עינה צרה ולכך יצאה לח"ל, **חזי** מה עלתה לה, שמתו אישה ובניה. שאילו לא יצאו לא מתו[[2]](#footnote-2)".

השניה היא שלא בקשו רחמים על דורם, כנראה מתוך יאוש: "שנאמר בזעקך יצילוך קבוציך. כלומר כשתזעק ותתפלל על קבוציך הנקבצים עמך בעירך, מיד אתה נענה ותהיה אתה ניצול עמהן שזכותן מסייעתך[[3]](#footnote-3)". מהרש"א דרש: "פרש"י ע"י שתזעק לקבץ הנדחים תנצל עכ"ל. ולפי הענין נראה לפרש בע"א: בזעקך על צרת הקבוץ והרבים, כי הרבים נקראים קבוץ בכ"מ, יצילוך מן השמים, ע"ד שאמרו המבקש רחמים על חבירו הוא נענה תחלה.. נתייאשו מן הגאולה. אביהם לא היה בכלל זה אבל הם אחרי מות אביהם **נתיישבו** שם כמ"ש שנשאו להם נשים מואביות וישבו שם כעשר שנים שנתייאשו מן הגאולה. ושאמר שנתחייבו שריפה למקום שלא בקשו על מטר וע"כ מדה כנגד מדה נתחייבו בשריפת אש".

החטא השלישי הוא 'בעלו למואב'. אף כאן נעקוב אחרי המהרש"א:

"שעשו גופן חולין במה שנשאו להם נשים מואביות נכריות אחרי מות אביהם שעדיין אף רות לא נתגיירה עד שהלכה לא"י עם נעמי כמפורש בהחולץ. גם ע"ז אמר שנתחייבו כלייה כמ"ש ולא תתחתן בם". אמנם, דיני גרות נלמדים מן השיח בין נעמי לבין רות. מאידך, הדרישה של בעז לגאולת רות מורה שהיה לה מעמד חוקי תקף כאלמנת מחלון. באמת מחלוקת היא האם התגיירו במואב. הראיות שהתגיירו הן: הלשון 'וישאו להם נשים[[4]](#footnote-4)', הניסוח '**שבה** יבמתך', ונישואי בעז לרות[[5]](#footnote-5). מאידך ייפלא, כיצד נעמי משדלת אותם לחזור ובזה להחטאן אם גרות הן, וכיצד נעמי נדרשת ללמד הלכות גרות לרות. "יש לתרץ שכיוון שהתגיירו כדי להתחתן, כל הגיור היה רופף.. גר כזה, חוששין לו עד שתתבאר צדקתו[[6]](#footnote-6)". שיטת רש"י היא שלא התגיירו. שובה של ערפה הוא מכוונותיה להתגייר, והייבום הוא על דרך המנהג, בדומה למנהג הרחב שביאר הרמב"ן לעניין תמר. "השכנות אמרו: יולד בן לנעמי, ולא לרות ובעז, כי חזר בזה מחלון. והוא סוד הגלגול[[7]](#footnote-7)".

1. **בעז זה אבצן**

חטא אי ההזמנה לשמחות צריך ביאור. המהר"ל לומד בפשטות סכנתה של גאווה: "כי האדם שיש לו ברכה בדבר מה אל יהא קל בעיניו שאר בני אדם שאינם במדריגת [זאת], ואם מבזה שאר בני אדם הש"י נוטל ממנו הברכה". אמנם יש שייחסו לבעז יותר עדינות: "יש מקשים איש חסיד מפורסם כבועז היאך יאמר כן? וי"ל דהצדיקים דרכם שלא ליהנות משל חבריהם ובסעודת חתנים היו נהנים בדרך שושבינות כדלקמן בפרק מי שמת דהוה כעין הלואה..ומנוח אם היה זימנו בועז ודאי לא היה נהנה, אם לא שהיה נותן לו לבועז מתנה כדרך שושבינות. ולפי שלא היה לו למנוח זרע, ולא היה אפשר לבועז לשלם לו ,לכך לא רצה בועז לזמנו כדי שלא ליהנות ממנו בחנם. וזה שאמר במאי פרע לי? כלומר מאי פרע לי עתה, כיון שא"א שאתחייב לו ע"י שושבינות שאתן לו כיון שאין לו זרע". אולי אפילו "חש לביוש שלו, שמא יתבייש בקראו לו, כי יאמר **שהוא** כודניתא עקרה במה יפרע לו. ועם כל זה נענש כי מנוח לא ידע כוונתו לטובה.. וחלשה דעתו[[8]](#footnote-8)". צא ולמד את חומרת הדבר מצערו של בר קמצא.

בבואן של נעמי ורות, באותו יום "מתה אשתו של בועז - ולאשמועינן אתא שהקב"ה מקדים רפואה למכה ויש לו לאדם לבטוח בהקב"ה[[9]](#footnote-9)". "למדו לומר כן מהאי קרא ששינה לומר: 'ותהום כל העיר עליה**ן',** בלשון רבים וסיים: 'ותאמרנה **הזאת** נעמי וע"כ דרשו דותהום כל העיר הוא מלתא באנפי נפשיה ולא קאי על נעמי דסיפא דקרא אלא דקאי על אשת בועז שמתה ועל רות[[10]](#footnote-10)". נחלקו ראשונים האם בשעה שנשא בעז את רות כבר מתו כל בניו: "ואשמעינן שאע"פ שהיו לו בנים הרבה, לא רצה לעמוד בלא אשה ונשא אשה רות המואביה. כי היה ירא פן ימותו בניו[[11]](#footnote-11)". וכן בתורת חיים, שעדיין לא מתו. אולם, לפי המדרש שנביא, שבעז מת מיד לאחר החתונה עם רות, יש לבאר שכל בניו מתו לפני כן. נקל לשער את הייאוש העלול להתפשט בעם. לאחר חורבן משפחת אלימלך, גם למנהיג בעז אין יורש. דווקא אז, בעיצומו של החושך, עולה אורו של משיח. מבאר המהר"ל: "בא לומר שאין השמחה ברבוי בנים כלל. כי לפעמים הרבה בנים אין דבר בהם ומתו, ולפעמים אחד ממלא כל העולם. וזה שאמר: 'אבצן זה בועז', כי היה לאבצן בנים הרבה מאוד וכולם מתו, והיה לו בן אחד ונשאר קיים.. ודע כי לא במקרה היה מה שמתו כל בניו גם אשתו הראשונה ונשא את רות והוליד עובד. כי היה לבועז שתי שמות, אבצן ובועז מצד שתי בחינות אחת לרות המואביה. ובחינה אחת לאשה ישראלית. מן רות נולד ובא מלכות בית דוד שהוא קיום העולם ומן הישראלית יצא זרע של תוהו ואין בו ממש. **כי לא היה מוכן בועז רק לולדות שיצא ממנה מלכות בית דוד** ולכך נקרא בועז כי בו המלכות שהוא עז. ולכך מתו בניו שהיה לו מאשתו הראשונה".

1. **רות – אימה של מלכות**

"גזר וסידר הש"י במלכות דוד שיהיה יוצא ע"י נקבות מיוחדות כמו שהיו בנות לוט ורות המואביה וכמו שמוכיח הכתוב שאמר: 'הנמצאות', כמו שכאשר אדם מוצא את אשר הוא מבקש, ולכך שם שלמה כסא לאם המלך אמה של מלכות אשר היתה מיוחדת לה. ולכך לא מתה רות עד שראתה שלמה יושב על כסא מלכותו, כי שלמה היה מלכות דוד בשלימות ולכך נקרא שלמה, ולא מתה רות שהיתה סבה למלכות בית דוד עד שהיתה המלכות בשלימות[[12]](#footnote-12)". דרכה של רות ממואב עד כס המלכות הייתה רצופה מעקשים. זכותה והכוונת דרכה מתחילה בספר במדבר:

"אמר רב יהודה אמר רב: "לעולם יעסוק אדם בתורה ובמצות ואף על פי שלא לשמה,

שמתוך שלא לשמה בא לשמה, שבשכר ארבעים ושנים קרבנות שהקריב בלק מלך מואב,

**זכה ויצתה ממנו רות**, שיצא ממנו שלמה שכתוב ביה אלף עולות יעלה שלמה[[13]](#footnote-13)".

* אם כן, לפי שכוונת בלק הייתה לשם שמים[[14]](#footnote-14), זכתה רות. אולם כוונתו כללה גם רעת ישראל לפיכך היא צריכה זיכוך ביסורים לא מעט: "כך היא המידה, שהטוב והבניין העולה מתוך החטא, צריך הוא שיזוקק הרבה עד שיהיה עולה לשכלול היצור כולו. והזיקוק הוא מדת היסורין ממרקי החטא..תשובה מאהבה באה עד אותו המקור הפנימי שמשם כל העשוי הוא טוב[[15]](#footnote-15)". נמנה מניסיונות רות:

1. מות מחלון. "וַיָּמ֥וּתוּ גַם־שְׁנֵיהֶ֖ם מַחְל֣וֹן וְכִלְי֑וֹן וַתִּשָּׁאֵר֙ הָֽאִשָּׁ֔ה מִשְּׁנֵ֥י יְלָדֶ֖יהָ וּמֵאִישָֽׁהּ[[16]](#footnote-16)".

אין כאן כל מעמד לרות האלמנה. "כי אין אישות למואביה, באופן שלא נאמר וישארו נעמי וערפה ורות מבעליהן, כי אם ותשאר האשה, כי כלותיה לא דבקו בבעליהן[[17]](#footnote-17)". ולא עוד אלא שנשארה כנראה ענייה: "ר' חוניא ור' יהושע ברבי אבין ורבי זבדא חתניה דרבי לוי: לעולם אין בעל הרחמים פורע מן הנפשות תחילה.. אף במחלון וכליון כך היה, בתחלה **מתו סוסיהם חמוריהם גמליהם**, ואח"כ וימת אלימלך ואחר כך וימותו גם שניהם[[18]](#footnote-18)".

2.תנאי ההתלוות לנעמי. לא זו בלבד שרות עוזבת עמה ומולדתה, היא מקבלת עליה דת יהודית, שונה לחלוטין מן המקובל במואב: "התחילה סודרת לה הלכות גרים, אמרה לה בתי אין דרכן של בנות ישראל לילך לבתי תיאטראות ולבתי קרקסיאות שלהם, אמרה לה אל אשר תלכי אלך.. באשר תמותי אמות, אלו ד' מיתות ב"ד, סקילה שריפה הרג וחנק[[19]](#footnote-19)". החיד"א מדייק זאת בפסוק:

"לאחר שקבלה על עצמה עול תורה, מיד תשש כוחה, לא הייתה יכולה עוד ללכת בשווה עם נעמי, ובכל פעם הייתה צריכה **להתאמץ** ולהתחזק[[20]](#footnote-20)". יש כאן תיקון מוחלט של העדר תועלתיות מן המצוות, והיא שעמדה לה לרות:

"רות זכתה בגירותה מה שלא זכו שום גרים, וכבר היו גרים למכביר שעזבו את שלחן מלכים ובאו במקלם ותרמילם להספח אל עדת ישראל אף בהיותם דוים סחופים ומטורפין ויסורין באין עליהם, ומ"מ לא זכו למה שזכתה לכל חמדת ישראל ומלכות ב"ד ומלך המשיח, והטעם כי נעמי אמרה לה ארבע מיתות נמסרו לב"ד והיא השיבה באשר תמותי אמות, ולא אמרה שתזהר שלא תבוא לידי מיתת ב"ד, אלא אמרה כי אפי' גירותה זה תגרום לה מיתת ב"ד [שהרי אחר שגיירה אם תחלל את השבת תסקל], מ"מ שוה לה להתגייר ולספח לעדת ישראל, כי אפי' ישראל המומת בב"ד יקר בעיניה כמה וכמה מחסידי אוה"ע... מלכות ב"ד היא מרכבה למלכות שמים הכוללת כל הקדושות שאי אפשר לזכות אלא **בתכלית הרצון** שעולה על הדעת, וע"כ רות שזכתה לתכלית הרצון כזה..היא נקראת אם המלכות[[21]](#footnote-21)".

1. בבית לחם. קבלת הפנים המרה לנעמי, כללה התעלמות מוחלטת מרות[[22]](#footnote-22). החשדנות כלפיה באה לידי ביטוי בדברי הנער:

(ו) וַיַּ֗עַן הַנַּ֛עַר הַנִּצָּ֥ב עַל־הַקּוֹצְרִ֖ים וַיֹּאמַ֑ר נַעֲרָ֤ה מֽוֹאֲבִיָּה֙ הִ֔יא הַשָּׁ֥בָה עִֽם־נָעֳמִ֖י מִשְּׂדֵ֥ה מוֹאָֽב:

(ז) וַתֹּ֗אמֶר אֲלַקֳטָה־נָּא֙ וְאָסַפְתִּ֣י בָֽעֳמָרִ֔ים אַחֲרֵ֖י הַקּוֹצְרִ֑ים וַתָּב֣וֹא וַֽתַּעֲמ֗וֹד מֵאָ֤ז הַבֹּ֙קֶר֙ וְעַד־עַ֔תָּה זֶ֛ה שִׁבְתָּ֥הּ הַבַּ֖יִת מְעָֽט[[23]](#footnote-23)". "בתוך דבריו רומז הנער, שקודם כל לא ברור לו בכלל למה מגלה בעז התעניינות כזאת.. יחסית למעמדך לא מתאים לך לשאול ולהתעניין ברות המואביה. ועוד הוא אומר שמבחינה הלכתית, אם היא אוספת בעמרים, זאת כבר פעולה של שכיר, והיא לא צריכה ללקט. ואם היא אמנם מלקטת, אז אין היא צריכה לעבוד בשכירות[[24]](#footnote-24)". האלשיך מרחיב בגנות רות בפי הנער: "הרים קול ויספר בגנותה לעיני כל שומעיו, כמגיד יחוסה ומודיע המאורע בדרך רק רע.. והוסיף לה מדיליה דברים מכוערים, ומומים אשר לא היו בה.. נערה היא ולא תאות אליו, ואף גם.. מואביה היא, לומר עדיין מואביה היא, ולא דבקה בדת משה וישראל.. השבה עם נעמי כלומר למענה נגררת אחריה, ולא לבקש את ה'.. לא שבה כי אם עם נעמי לבדה, כי מתו מחלון וכליון, ואין זה כי אם על שנשאו נשים מואביות, למען יבין כי כן יקרה לו גם הוא.. ראה נא כי בלתי ראויה היא אליך, כי הלא שבה עם נעמי לבדה בלי חברת אנשי אמת משדי מואב ועד הנה, כלומר: ואין ספק כי הדעת נוטה קרה לה מקרה בלתי טהור.. מואב מקום מוכן לפורענות ורחוק עד כה..

אודיעך את אשר התנכלה לעשות ברמאות לגנוב דעתנו, והוא כי דעתה לגנוב ולאסוף עומרים, ואמרה בלבה מה אעשה לשלא ידקדקו בי ויתייאשו מהסתכל באשר אני עושה, אתחיל מתחלה ללקוט כדין שנים שנים שבלים, וזה אעשה עתה בתחלה, למען יהיו בטוחים שלא אגנוב ולא יביטו יראו בי, ועל ידי כן אחר כך אאסוף בעמרים ואין רואה. ועדיין אם אלך בסמוך אל הקוצרים, גם שאהיה מאחריהם אפשר ירגישו ויהפכו פניהם ויראוני, על כן טוב לי להתרחק מופלגת מהם.. ועוד הוסיף לספר בגנותה באומרו ותבא ותעמוד מאז הבקר, לומר כי אין לה דרך כל כבודה, כי הלא עמדה בשדה מאז הבקר ועד עתה... מרוע מדתה ששבתה הבית הוא מעט".

ועל פי דרכו רמז עוד לומר, כי הלא בשבתה עד הערב, אולי בערב יום בשובה העירה, והיא לא נסתה בדרכים אלו, אולי יתעללו בה. ומהיותה בלתי חוששת, יראה כי לא טובה היא" ורות שומעת חרפתה בפניה ומבליגה. על כן אמר לה בעז: "הלא שמעת כלומר ולא חששת ותשתקי, בתי תחשב, כי צדקת גמורה את".

1. הירידה לגורן. השליחות לגורן עלולה להסתיים בדרכים רבות, רובן כרוכות בכשלון מר. לפיכך הכתיב מעלים את המילה אלי, שרות מוחקת עצמיותה[[25]](#footnote-25). "ויהי בשכבו, ותאמר אליה כל אשר תאמרי אלי, אלי קרי ולא כתיב. אמרה לה שמא יבא אחד מן הכלבים ויזדווג לי, ואעפ"כ עלי לישב הדברים[[26]](#footnote-26)". בטהרת כוונותיה ישנו תיקון להתנהגות בנות מואב במדבר[[27]](#footnote-27).
2. מואבי – ולא מואבית.

המדרש מבאר, שבעז מעריך את רות על כך שעזבה עמה ומולדתה ודבקה בחמותה, למרות שלא הייתה לה תקווה להינשא שוב ליהודי[[28]](#footnote-28): "ותלכי אל עם אשר לא ידעת תמול שלשום- שאלו באת אצלנו מאתמול שלשום, לא היינו מקבלים אותך. שעדין לא נתחדשה הלכה: עמוני ולא עמונית מואבי ולא מואבית[[29]](#footnote-29)". גם אם כבר נישאה למחלון, הרי שגורלו של זה לא תרם לחיזוק ההיתר להינשא למואבית.

"פלוני אלמוני.. ר' שמואל בר נחמן אמר: 'אלם היה מדברי תורה, אמר **הראשונים לא מתו אלא ע"י שנטלו אותן**, ואני הולך ליטלה, חס לי ליטלה.. איני מערב פסולת בבני'. ולא היה יודע שכבר נתחדשה הלכה: עמוני ולא עמונית מואבי ולא מואבית[[30]](#footnote-30)". בעז היה צריך לחזק הלכה זו[[31]](#footnote-31):

"אמר רב נחמן: אמר לי הונא בר נתן, תנא: מנין לברכת חתנים בעשרה? שנאמר: ויקח עשרה אנשים מזקני העיר ויאמר שבו פה. ורבי אבהו אמר: מהכא: במקהלות ברכו אלהים ה' ממקור ישראל... ורבי אבהו, בהאי קרא דרב נחמן מאי דריש ביה? ההוא מיבעי ליה למידרש: עמוני - ולא עמונית, מואבי - ולא מואבית.. לא סגיא דלאו עשרה? אין, **לפרסומי מילתא**[[32]](#footnote-32)".

1. מותו של בעז

בעז אינו נזכר בהקשר הולדת בנו. לפיכך באר המדרש שכבר לא היה בחיים. רות חששה ביותר מתגובת הציבור: "ילד בן לנעמי ולא לבועז, מלמד כשבא בעז אל רות באותו הלילה מת. ותפשתו רות על בטנה כל הלילה שלא יאמרו זנתה תחתיו מאיש אחר, וכשבאו הכל בבוקר מצאוהו מת על בטנה, ולפיכך קראוהו על שם נעמי[[33]](#footnote-33)". סביר שבציבור רננו על מות בעז העשיר, מייד לאחר הינשאו לרות הענייה. "כל העם אשר בשער והזקנים[[34]](#footnote-34)", נעלמו, ולא נותרו אלא שכנות, שמתייחסות רק לנעמי. "כמה גדולים היו חקרי הלב ברבים מן העם.. כל מי שטעה ראה בכך יד ה' שהייתה בבעז והענישו על שפגם משפחתו, כשם ש.. נענש אלימלך.. רבים אמרו: ולואי שלא יצא ולד מן הנישואין האלה. והקב"ה היה מצפה לאותו ולד מתי יצא. וכשנולד.. לא.. שמחו בו.. כל גדולי המקום והזקנים שברכוהו לבעז קודם לכן.. אולי גם הם נבהלו..[[35]](#footnote-35)". חשש זה הותיר רושם לדורות.

אף ישי חשש שמא אין הוא ראוי לבוא בקהל, וביקש לפרוש מאשתו. ועשתה נצבת זו מעשה לאה ברחל, וזכתה בדוד, שהיה עליו חשד ממזרות[[36]](#footnote-36) עקב נסיבות הולדתו[[37]](#footnote-37).

את התירוץ הסופי של שאלה זו, שם המדרש בפיו של שמואל, ובחריפות רבה:

"כיון שבא אצל שמואל אמר לו, הדא מן לך, לא מן דואג? מיניי[[38]](#footnote-38) הוא, **ואינו יוצא בשלום מן העולם**. ולהוציאך חלק א"א, כל כבודה בת מלך פנימה[[39]](#footnote-39)". ולפיכך אין מואביות בכלל האיסור, שלא היה להן לקדם בלחם ובמים.

1. גם לעת זקנתה חוותה רות רגעים קשים ביותר, דווקא בשובה בעל כרחה לבית אביה במואב, עת הפקיד דוד שם את המשפחה כולה:

"וימדד שני חבלים להמית. רבי יהושע בן לוי אמר: על ידי שהרגו לאביו ולאמו **וענו לרות**, רבי יהודה אומר אביו ואמו ואחיו הרגו, וענו את רות[[40]](#footnote-40)".

והיא שזוכה להעמיד את עובד. "המערכת הזאת של תורה ומצוות היא לא באה להגן.. היא לא באה לחסוך דאגות. היא באה לתת כיוון של התמודדות.. **העבודה** ולא הברק היא המאירה את האהבה האמיתית.. עובד שהוא יגע, שהוא משתדל.. רות.. בנחישות שלה.. מסבירה לנו.. מה פירוש דבקות באלוקים מתוך החיים עצמם[[41]](#footnote-41)".

1. **עתיק יומין**

הביטוי עתיק יומיא פירושו ותיק או בא בימים. הוא נזכר פעמיים בספר דניאל, ומיוחס לקב"ה[[42]](#footnote-42). בסוגייתנו דומה שהמשמעות היא מגלגל ההסטוריה בדרכים נסתרות.

"הקדוש ברוך הוא גזר שיצאו מחלון וכליון בחוצה לארץ. וישאו שם נשים כדי שיתגלגל הדבר ותבא רות המואביה לבית לחם יהודה ותנשא לבועז ויצא ממנה דוד[[43]](#footnote-43)".

יתכן שמדובר בשני מסלולים, שיכול להתוות רק קורא הדורות מראש. האחד הוא הצמחת אור מתוך החושך[[44]](#footnote-44). משפחות אלימלך ובעז כמעט נכחדות- ואז מופיע עובד. "כי ההעדר היא סבת ההויה, ואם אין כאן העדר אז לא תחול שום הויה. שלא יתהוה דבר, רק כאשר קדם לו העדר צורה לגמרי[[45]](#footnote-45)". השני הוא סיבוך, המופיע בעיקר בתחום האישות. "מבואר בספרי המקובלים, שבעת שהשי"ת רוצה לעשות איזה דבר גדול בעולם.. מעטף דבר זה בכמה עיטופים. ואפילו באמצעים.. כעורים, כדי שלא ירגישו בזה המקטרגים.. וזה לשון הש"ך.. למה היחס והשררה והמלכות של ישראל יהיה על זה הדרך, שהרואה יראה שח"ו יהיה צד ממזרות.. להביא מלך המשיח בהיסח הדעת.. ועיין.. מגיד מישרים.. הטעם שאיצטריך דוד ומלכא משיחא דייתו מרות המואביה, משום דע"י כך " אית לה תוקפא לאתקפא על ההוא סטרא[[46]](#footnote-46)".

1. והמילה 'בחייך' נעדרת הפעם "ואפשר שכוונו למ"ש במדרש כי מיד שנתעברה רות ממנו מת בועז ולא נולד עובד בחייו" (מהרש"א). [↑](#footnote-ref-1)
2. מהרש"א עמוד א. [↑](#footnote-ref-2)
3. רבינו גרשום עמוד ב. [↑](#footnote-ref-3)
4. הרוקח. [↑](#footnote-ref-4)
5. ראב"ע ורלב"ג. [↑](#footnote-ref-5)
6. רמב"ם הלכות איסורי ביאה פרק ג הלכה יז. [↑](#footnote-ref-6)
7. זוהר וישב. ביאור המחלוקת הוא על פי הנספח לספרו של הרב אבינר מגילת רות, עמוד 121 ואילך. [↑](#footnote-ref-7)
8. בן יהוידע ד"ה כודניתא. [↑](#footnote-ref-8)
9. רשב"ם . [↑](#footnote-ref-9)
10. מהרש"א. [↑](#footnote-ref-10)
11. ר' אברהם אב"ד בשיטת הקדמונים [↑](#footnote-ref-11)
12. מהר"ל דף צא עמוד ב. [↑](#footnote-ref-12)
13. סנהדרין דף קה ע"ב. [↑](#footnote-ref-13)
14. "בלק לא אמר אלא ואגרשנו מן הארץ, איני מבקש אלא להסיעם מעלי, ובלעם היה שונאם יותר מבלק" (רש"י במדבר פרק כב פסוק יא). ואולי לפיכך לא מצינו שנהרג בניגוד לבלעם. [↑](#footnote-ref-14)
15. אורות התשובה סוף פרק יא. [↑](#footnote-ref-15)
16. רות פרק א פסוק ה. [↑](#footnote-ref-16)
17. אלשיך שם. לדעתו לא התגיירה. [↑](#footnote-ref-17)
18. רות רבה פרשה ב אות י. [↑](#footnote-ref-18)
19. רות רבה פרשה ב כב-כה. [↑](#footnote-ref-19)
20. פירוש החיד"א 'חסד למשיחו". מצאתיו בספר 'מדור לדרור' של הרב אלישע וישליצקי, עמוד 495. [↑](#footnote-ref-20)
21. שם משמואל, ניצבים , לשנת תר"פ . תחילת הדברים בשם אביו. [↑](#footnote-ref-21)
22. רות פרק א פסוק יט. [↑](#footnote-ref-22)
23. רות פרק ב פסוקים ו-ז. [↑](#footnote-ref-23)
24. הרב אלישע וישליצקי, מדור לדרור עמוד 500, על פי פירוש 'שורש ישי'. אמנם הרב אבינר דרש את דברי הנער לזכות (מגילת רות, עמוד 53). מאריך לבסס כיוון זה הרב שמעון קליין (מגילת נאמנים עמוד 70). [↑](#footnote-ref-24)
25. על ביטול העצמיות עשויה להעיד העובדה, שבכל הפרק רות נזכרת בשמה רק בפסוק ט, כהכרח הזדהות בפני בעז. [↑](#footnote-ref-25)
26. רות רבה פרשה ה אות יג. [↑](#footnote-ref-26)
27. שם אות יד. [↑](#footnote-ref-27)
28. "רצונה של רות להתגייר היה אף שידעה שלא תוכל לבא בקהל ה', וקבלה עליה הכל, רק שתוכל להסתפח בנחלת ה'. ומן הרצון הזה, נתחדשה הלכה זו" (דף על הדף יבמות דף עז עמוד א בשם חידושי הרי"ם). [↑](#footnote-ref-28)
29. ילקוט שמעוני רות רמז תרא. [↑](#footnote-ref-29)
30. רות רבה פרשה ז. [↑](#footnote-ref-30)
31. המהרש"א ביבמות סבור שבעז נעזר גם במצוות יבום. [↑](#footnote-ref-31)
32. מסכת כתובות דף ז עמוד ב. [↑](#footnote-ref-32)
33. פסיקתא זוטרתא (לקח טוב) רות פרק ד. [↑](#footnote-ref-33)
34. פרק ד פסוק יא. [↑](#footnote-ref-34)
35. ספר התודעה עמוד שיד. [↑](#footnote-ref-35)
36. "מוזר הייתי לאחי". תהלים פרק סט פסוק ט. [↑](#footnote-ref-36)
37. עיין בספר התודעה עמודים שכב ואילך באריכות מתוקה. [↑](#footnote-ref-37)
38. דהיינו מין, שאינו מאמין בדרשות חכמים (מתנות כהונה). [↑](#footnote-ref-38)
39. רות רבה פרשה ד. עוד לגבי הלכת 'מואבי ולא מואבית' בעיוננו למסכת יבמות דף עו. [↑](#footnote-ref-39)
40. ילקוט שמעוני תהלים רמז תרלז. אולי הלך דוד בעקבות דברי חז"ל: "ת"ר, שלשה שותפין הן באדם: הקדוש ברוך הוא, ואביו". (מסכת קידושין דף ל עמוד ב). הואיל ומואב הרגו שני שליש מן השותפים בדוד, השיב להם כגמולם. מדרש זה מגשר על הפער בין הפסוק הנזכר, לבין הפסוק: (ד) וַיַּנְחֵ֕ם אֶת־פְּנֵ֖י מֶ֣לֶךְ מוֹאָ֑ב וַיֵּשְׁב֣וּ עִמּ֔וֹ כָּל־יְמֵ֥י הֱיוֹת־דָּוִ֖ד בַּמְּצוּדָֽה" (שמואל א פרק כב). [↑](#footnote-ref-40)
41. מדור לדור עמוד 514. [↑](#footnote-ref-41)
42. רש"י על דניאל פרק ז פסוק ט. [↑](#footnote-ref-42)
43. ר"י מיגאש עמוד ב. [↑](#footnote-ref-43)
44. קשה לי להימנע מלהעיר, שהדברים נכתבים בא' אב תשפ"ה. ימי איום איראנים ודעימיה. הנה אויביך יהמיון וכו'. [↑](#footnote-ref-44)
45. ספר נצח ישראל פרק כו. [↑](#footnote-ref-45)
46. הרב טייכטל הי"ד, אם הבנים שמחה, פרק שני עמוד קכג ואילך. [↑](#footnote-ref-46)